Kaper sit lank na 9-jarige se dood, al skiet pa doodskootVermoor tydens ‘n kaping: Sadia Sukhraj (9). Die moordenaar van ŉ negejarige meisie van Chatsworth is Durban is lewenslange tronkstraf vir haar dood opgelê. Klein Sadia Sukhraj is verlede jaar tydens ŉ mislukte kaping doodgeskiet. Hoewel Sibonelo Seni Mkhize nie die skoot afgevuur het wat haar dood veroorsaak het nie – haar pa het – het die hof bevind omdat Mkhize die gesin met ŉ vuurwapen aangehou het, moet hy vir die daaropvolgende moorde verantwoordelik gehou word. Mkhize is dus skuldig bevind aan die moord op Sadia, asook die moord op sy medepligtige, Siyabonga Bulose. Mkhize is ook 15 jaar tronkstraf opgelê vir roof met verswarende omstandighede. Tydens vonnisoplegging het regter Esther Steyn gesê sy weet die vonnis kan nie die lewe van die “pragtige kind” terugbring nie. Steyn het gesê die vonnis moet dien as ŉ herinnering dat lewe heilig is en beskerm moet word. Sadia se pa, Shailendra, het die vonnis verwelkom. “Ons het volle vertroue in die regstelsel gehad. Ek wil die ondersoekbeampte bedank vir sy uitnemende ondersoekwerk, asook die aanklaer vir sy ongelooflike insette,” het hy gesê. Sibonelo Mkhize is skuldig bevind aan die moord op Sadia Sukhraj (9) tydens ‘n kaping verlede jaar. (Foto: Doctor Ngcobo/ANA) Tydens die verhoor het dit uit ŉ ballistiese verslag aan die lig gekom dat Shailendra die skoot afgevuur het wat Sadia se dood veroorsaak het. Haar pa het op die rowers losgebrand in ŉ poging om hulle te keer om met Sadia in die motor weg te jaag Steyn het tydens Maandag se uitspraak gesê omdat Mkhize die gesin met ŉ wapen gedreig het, moet hy vir die moorde verantwoordelik gehou word. Sy het gesê die meisietjie moes in haar laaste oomblikke vreesbevange gewees het. Sadia het op 28 Mei verlede jaar gesterf en haar dood het groot opslae gemaak. Terwyl hulle dié oggend op pad skool toe was, het Shailendra vir Sadia na haar grootouers se huis in Shallcross, naby Chatsworth, geneem. Sy het agter haar pa in die motor gesit, toe hy uitgeklim het. Volgens die klagstaat het Mkhize en Bulose vir Shailendra in die oprit oorrompel. “Die aanvallers was gewapen en het die sleutel by haar pa geëis. Hy het die sleutel vir hulle gegooi, waarna albei ingeklim het. “Terwyl die aanvallers in die voertuig van die toneel gevlug het, met sy dogter steeds binne in, het hy verskeie skote op die aanvallers met sy gelisensieerde wapen afgevuur.” Die motor het tot stilstand gekom nadat dit met ŉ ander voertuig gebots het. Mkhize het te voet gevlug, maar ŉ polisielid wat van diens af was, het hom agternagesit én gevang. Bulose is op die toneel aan ŉ skietwond dood. Sadia is na die Chatsworth-hospitaal gehaas, waar sy dood verklaar is. Sy het ŉ skietwond aan die bors gehad. Sadia se ouers, Shailendra en Lorraine Sukhraj, tydens die hofverrigtinge. (Foto: Doctor Ngcobo/ANA) Die kind se dood het groot woede in Chatsworth ontketen. Die minister van polisie, Bheki Cele, moes onder meer die gebied besoek om gemoedere te help kalmeer. Inwoners daar het beweer misdaadvlakke in die gebied is buitengewoon hoog en dat die polisiestasie nie genoeg mannekrag het nie. The Post berig intussen die Nasionale Vervolgingsgesag het nog nie ŉ besluit geneem oor of Shailendra ook vervolg gaan word nie.